BEGRUNDELSE

Den 7. juni 2010 besluttede Rådet for Den Europæiske Union at træffe relevante foranstaltninger[1] over for Republikken Madagaskar efter afslutning af konsultationerne i henhold til artikel 96 i AVS-EU-partnerskabsaftalen. Afgørelsen blev vedtaget for en periode på 12 måneder og udløber den 6. juni 2011.

De relevante foranstaltninger, der blev vedtaget ved afgørelse 2010/371/EU, betyder bl.a., at budgetstøtte, gennemførelse af det nationale vejledende program under 10. EUF og aktiviteter og betalinger inden for rammerne af 9. EUF, der direkte implicerer regeringen og dens myndigheder, suspenderes. Foranstaltningerne medførte ligeledes overtagelse af funktionen som national EUF-anvisningsberettiget. De berører hverken bidrag til humanitær bistand eller projekter, der direkte kommer befolkningen til gode.

Siden vedtagelsen af afgørelsen har den nationale politiske dialog taget fart, og SADC's mæglingsindsats er blevet genoptaget med fremlæggelse af en køreplan for en neutral konsensusbaseret overgangsproces, der skal bringe Madagaskar ud af krisen. Denne overgang skulle føre til frie, troværdige valg, der giver mulighed for en tilbagevenden til forfatningsmæssige tilstande i landet. Køreplanen blev undertegnet den 9. marts 2011 af Madagaskars Høje Overgangsmyndighed og alle de politiske partier, der deltog i forhandlingerne, bortset fra grupperinger tilhørende de tidligere præsidenter Ratsiraka, Zafy og Ravalomanana.

På mødet i trojkaen for SADC-organet, der blev afholdt i Livingstone den 31. marts 2011, blev denne køreplan taget til efterretning, og der blev afgivet tilsagn om at konsolidere og sikre de opnåede resultater; indholdet blev imidlertid ikke godkendt, og man anbefalede, at SADC indkaldte til et ekstraordinært møde med henblik på yderligere drøftelser.

Hvis SADC godkender køreplanen, vil den formodentlig også blive godkendt af Den Afrikanske Union og efterfølgende af det internationale samfund, herunder Den Europæiske Union.

Da køreplanen på nuværende tidspunkt ikke er godkendt, og der således ikke er sket mærkbare fremskridt med at opnå en konsensusbaseret løsning med henblik på en tilbagevenden til forfatningsmæssige tilstande, er der grund til at forlænge afgørelsen med 12 måneder, uden at det berører muligheden for regelmæssigt at tage den op til revision i denne periode.

For at EU kan sende et klart signal, der opmuntrer Madagaskar til at styrke sin indsats for at nå frem til en aftale, foreslås det at sende en ny skrivelse til myndighederne i Madagaskar, der vedlægges som bilag til denne meddelelse, hvori det understreges, at EU forpligter sig til både politisk og finansielt at støtte enhver konsensusbaseret overgang som følge af gennemførelsen af en køreplan godkendt af SADC, Den Afrikanske Union og det internationale samfund. Da afgørelsen imidlertid udelukkende foreslår at forlænge gyldigheden af de eksisterende relevante foranstaltninger uden substansændringer, er det ikke nødvendigt at ændre bilaget til afgørelse 2010/371/EU. Det er heller ikke på nuværende tidspunkt relevant at genoptage de konsultationer, der er indledt med Republikken Madagaskar i henhold til artikel 96 i AVS-EU-partnerskabsaftalen

2011/0114 (NLE)

Forslag til

RÅDETS AFGØRELSE

om forlængelse af afgørelse 2010/371/EU om afslutning af konsultationsproceduren med Republikken Madagaskar i henhold til artikel 96 i AVS-EU-partnerskabsaftalen

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, undertegnet i Cotonou den 23. juni 2000[2] og revideret i Luxembourg den 25. juni 2005[3] (i det følgende benævnt "AVS-EU-partnerskabsaftalen"), særlig artikel 96,

under henvisning til den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges ved gennemførelse af AVS-EU-partnerskabsaftalen[4], særlig artikel 3,

under henvisning til forslag fra Europa-Kommissionen, og

ud fra følgende betragtninger:

1. De væsentlige elementer, der henvises til i artikel 9 i AVS-EU-partnerskabsaftalen, er krænket.

2. I henhold til artikel 96 i AVS-EU-partnerskabsaftalen blev der indledt konsultationer med Madagaskar den 6. juli 2009 med tilstedeværelse af repræsentanter for gruppen af stater i Afrika, Vestindien og Stillehavet, men repræsentanterne for Den Høje Overgangsmyndighed fremsatte ikke nogen tilfredsstillende forslag og gav ikke nogen tilfredsstillende tilsagn.

3. Der er opnået store fremskridt med at finde en vej ud af den politiske krise takket være SADC's og alle de politiske partiers mæglingsbestræbelser, navnlig forhandlingen om en køreplan, som SADC har foreslået, der skitserer en konsensusbaseret overgang med henblik på afholdelse af frie og troværdige valg, der giver mulighed for en tilbagevenden til forfatningsmæssige tilstande.

4. Der er imidlertid forløbet 12 måneder, og Den Europæiske Union må konstatere, at køreplanen endnu ikke er blevet undertegnet af de deltagende parter eller godkendt af SADC, Den Afrikanske Union og det internationale samfund. Det betyder, at der på nuværende tidspunkt ikke er udsigt til en konsensusbaseret overgang til forfatningsmæssige tilstande, hvilket er afgørende for en ændring af de gældende relevante foranstaltninger.

5. Afgørelse 2010/371/EU udløber den 6. juni 2011. I lyset af ovennævnte situation bør afgørelsen forlænges med et år, uden at det berører muligheden for regelmæssigt at tage den op til revision i denne periode —

VEDTAGET DENNE AFGØRELSE:

Artikel 1

Afgørelse 2010/371/EU ændres således:

Artikel 3, andet punktum, affattes således: "Afgørelsen forbliver i kraft indtil den 6. juni 2012 og tages regelmæssigt op til revision".

Artikel 2

Denne afgørelse træder i kraft på dagen for dens vedtagelse.

Artikel 3

Denne afgørelse offentliggøres i Den Europæiske Unions Tidende.

Udfærdiget i Bruxelles, den

På Rådets vegne

Formand

BILAG

Bruxelles, den

UDKAST TIL SKRIVELSE TIL PRÆSIDENTEN FOR DEN HØJE OVERGANGSMYNDIGHED

Hr. præsident

Den Europæiske Union tillægger bestemmelserne i artikel 9 i AVS-EU-partnerskabsaftalen den allerstørste betydning. Respekten for menneskerettighederne, de demokratiske institutioner og retsstaten er væsentlige principper i partnerskabsaftalen og danner grundlaget for vore indbyrdes forbindelser.

Ved skrivelse af 16. juni 2010 underrettede Den Europæiske Union Dem om afgørelse 2010/371/EU af 7. juni 2010 om at afslutte konsultationerne i henhold til artikel 96 i AVS-EF-partnerskabsaftalen og træffe "relevante foranstaltninger" som omhandlet i artikel 96, stk. 2, litra c), i nævnte aftale.

Den Europæiske Union er klar over, at alle politiske partier siden denne dato har bestræbt sig på at finde en løsning på den politiske krise, der præger Madagaskar. Den Europæiske Union har med interesse noteret sig den udvikling, der er foregået i forbindelse med forhandlingerne om en køreplan fremlagt af SADC's mæglere, der skitserer en konsensusbaseret og neutral overgang, som giver Madagaskar mulighed for at komme ud af den nuværende krise, og som skulle føre til afholdelse af frie og troværdige valg og en tilbagevenden til forfatningsmæssige tilstande.

Der er imidlertid forløbet 12 måneder, og Den Europæiske Union må konstatere, at køreplanen endnu ikke er blevet undertegnet af de deltagende parter eller godkendt af SADC, Den Afrikanske Union og det internationale samfund. Det betyder, at der på nuværende tidspunkt ikke er udsigt til en konsensusbaseret overgang til forfatningsmæssige tilstande, hvilket er afgørende for en ændring af de gældende relevante foranstaltninger.

I lyset af ovenstående har Den Europæiske Union besluttet at forlænge afgørelse 2010/317/EU indtil den 6. juni 2012.

Den Europæiske Union ønsker at understrege, at den i høj grad er indstillet på både politisk og finansielt at støtte enhver konsensusbaseret overgang som følge af gennemførelsen af en køreplan, som er godkendt af SADC, Den Afrikanske Union og det internationale samfund. Den Europæiske Union lægger ligeledes vægt på en sådan støtte for at nå til en afslutning af en lang politisk krise, der hver dag får stadig større økonomiske og sociale følger for Madagaskars befolkning.

Med venlig hilsen

For Den Europæiske Union

[1] EUT L 169 af 3.7.2010, s. 13.

[2] EFT L 317 af 15.12.2000, s. 3.

[3] EUT L 287 af 28.10.2005, s. 1.

[4] EFT L 317 af 15.12.2000, s. 376.